ישיבת מליאה, כנסת 13, פרוטוקול מספר 2, 1992-07-14 00:00

שבח וייס: חברי הכנסת, אני פותח בזאת את ישיבת מליאת הכנסת.

שבח וייס: אני רוצה, ברשותכם, למסור לכם הודעה.

שבח וייס: אחר כך נקיים דיון קצר בעקבות ההודעה הזאת.

שבח וייס: אנחנו מתקשים להפעיל את המליאה, מסיבות פשוטות מאוד: א.

שבח וייס: הוועדה המסדרת טרם סיימה את גיבוש מוסדות הכנסת הקבועים; ב.

שבח וייס: השרים נכנסו רק היום למשרדיהם, ואני מתאר לי שיהיה להם קשה מאוד כבר היום או מחר להזין את הכנסת ולהאזין לכנסת.

שבח וייס: נוצר מצב שאנחנו, בכוחנו האוטונומי, מונעים מעצמנו את האפשרות להפעיל את הכנסת.

שבח וייס: אני לא רוצה להטיף, אני גם מודע לקשיים שיש לוועדה המסדרת, אבל אני פונה אל חברי הכנסת בכל לשון של בקשה; הוועדה המסדרת מורכבת מאנשים מנוסים מאוד, מוותיקי הבית, מאנשים שלא מכבר היו שרים וסגני שרים, ואני מבקש לגרום לכך שנוכל להפעיל את הבית.

שבח וייס: איננו יכולים להפעיל את מוסד השאילתא, כמובן, כי התשובות תהיינה רק כעבור שלושה שבועות.

שבח וייס: גם את השאילתא בעל-פה עדיין איננו יכולים להפעיל, כיוון שהשרים רק עכשיו נכנסו למשרדיהם.

שבח וייס: הצעות לסדר, הצעות דחופות לסדר, ובכל הגוונים שלהן, וכל יתר הפעילויות, גם כן אי-אפשר לבצע בלי ועדות, בלי יושבי-ראש, בהעדר סגנים לנשיאות.

שבח וייס: אני גם לא רוצה להעסיק אתכם באופן מלאכותי.

שבח וייס: אם יש למי מחברי הכנסת בעניין זה הערה או אינפורמציה, נשמע זאת עכשיו, אבל בקיצור נמרץ.

שבח וייס: מי ממלא עכשיו בפועל את מקומו של יושב-ראש הוועדה המסדרת?

קריאה: חבר הכנסת חגי מירום.

שבח וייס: חבר הכנסת חגי מירום, דווח לנו בבקשה, בקיצור נמרץ, מה קורה.

שבח וייס: סליחה, רק רגע, חבר הכנסת חגי מירום.

שבח וייס: חברי הכנסת, דווח לי זה עתה, שהוועדה המסדרת המליצה על חגי מירום לתפקיד יושב-ראש הוועדה המסדרת, במקומו של חבר הכנסת חיים רמון, שהפך שר, כדי שלא יהיה ניגוד אינטרסים ולא תהיה פגיעה חמורה בהפרדת הרשויות.

שבח וייס: מי תומך בהצעה למנות את חבר הכנסת חגי מירום ליושב-ראש הוועדה המסדרת?

שבח וייס: נא להצביע.

שבח וייס: בעד ההצעה – רוב

שבח וייס: אני מודיע בזאת, שחבר הכנסת חגי מירום הופך ברגע זה להיות יושב-ראש הוועדה המסדרת, והוא ידווח לנו מה קורה בה.

חיים קופמן: השר שמעון שטרית גם הוא חבר בוועדה – – –

שבח וייס: יהיה דיווח.

חיים קופמן: גם השר יאיר צבן – – –

שבח וייס: יהיה דיווח, חברי הכנסת, ואחר כך נערוך הצבעות, אם יהיה צורך.

שבח וייס: בבקשה, חבר הכנסת מירום.

חגי מירום: אדוני היושב-ראש, חברי הכנסת, אתמול עלה כאן על הדוכן חבר הכנסת שר הבריאות חיים רמון, ומסר על הרכב הוועדה המסדרת בראשותו, והכנסת אישרה את הרכב הוועדה המסדרת, בלי שים לב לכך שכעבור שעות ספורות יהפוך חבר הכנסת רמון שר הבריאות, ואנחנו ניקלע למצב קונסטיטוציוני לא-רצוי מאוד, שלפיו הרשות המבצעת מנהלת את ענייניה של הכנסת, הרשות המחוקקת.

חגי מירום: אבל היתה מחשבה, שאם תסיים ועדה מסדרת זו במהירות את עבודתה, תגיע להסכמות ותוכל להפעיל את ועדות הכנסת, נעצום לרגע עין מהפגם הקונסטיטוציוני ונצא לדרך עם הכנסת השלוש-עשרה.

חגי מירום: דא עקא, שבישיבת הוועדה המסדרת התברר הבוקר, שחילוקי דעות מונעים אפשרות להגיע להסכמה על הרכב ועדות.

חגי מירום: חברי הכנסת, במשך כל השנים היתה בבית הזה מסורת, שלפיה הוועדה המסדרת עושה מאמץ גדול להגיע להסכמות באשר להרכב הוועדות, ואינה מפעילה את הרוב בתוכה על-מנת לאכוף את כוחו של הרוב על המיעוט בבית באשר להרכב הוועדות.

חגי מירום: עשינו ניסיון, ניסיון משמעותי, של הידברות, בעיקר עם סיעת הליכוד, שהיא הסיעה האופוזיציונית הגדולה, וכמעט אפילו הגענו להסכמה, אלא שהבוקר התברר בישיבת הוועדה המסדרת, שסיעות האופוזיציה כאחת אינן מוכנות לדבוק בדברים שהוסכמו בין השר רמון לבין נציגי הליכוד, ועל כן נקלענו למשבר.

חגי מירום: משבר זה חייב, ראשית – את החלפת היושב-ראש, ואני עומד כאן לפניכם ומודה לכם על האמון – – –

יגאל ביבי: זה לא מדויק – – – הליכוד לא סיכם לגבי סיעות אחרות.

שבח וייס: סליחה, תהיה לך אפשרות לדבר, חבר הכנסת ביבי.

שבח וייס: כדי שכל חברי הכנסת ישמעו את דבריך, השמע אותם כאשר יגיע תורך.

חגי מירום: חבר הכנסת ביבי, אני מניח שדייקתי כשאמרתי שהיו דיבורים וניסיונות הידברות עם נציגי הליכוד.

חגי מירום: היתה הבנה, אבל הבוקר התברר, שהליכוד וסיעות אופוזיציוניות אחרות אינם מקבלים את ההבנה, ואשר על כן לא היה אפשר להגיע להסכמה.

חגי מירום: אדוני היושב-ראש, חברי הכנסת, לפנינו בעיות נוספות.

חגי מירום: הבעיה הבאה שאנחנו עומדים בפניה היא, שהוועדה המסדרת על-פי הרכבה, כפי שאושר אתמול, מכילה בתוכה גם ארבעה שרים מסיעת העבודה: השר שטרית, השר רמון, השרה נמיר והשר שחל – –

אברהם יחזקאל: כולם פרלמנטרים מנוסים.

חגי מירום: – – ואנחנו נצטרך לבקש את אישורו של הבית גם להחלפתם, בשל אותו עיקרון קונסטיטוציוני, שאנחנו מקפידים עליו.

שבח וייס: יש לי שאלה.

שבח וייס: האם כבר יש לך השמות שלהם?

חגי מירום: לא, אין לי השמות שלהם.

חגי מירום: סיעת העבודה תתכנס הערב, תקבל החלטה באשר לשמות – – –

שבח וייס: ומתי נוכל לאשר אותם?

חגי מירום: יש לנו בעיה, אדוני היושב-ראש, ונצטרך לחשוב כיצד לבצע את אישור צירוף החברים.

חגי מירום: אני רוצה לומר, שייתכן שבהסכמה ובהבנה נוכל לצרף באופן לא-פורמלי חברים לוועדה, שימשיכו כממלאי-מקום, וכאשר נגיע לסיכום, נאשר אותם ונביא את הסיכום.

שבח וייס: אני רוצה להיות מעשי.

שבח וייס: במקום להיכנס כאן לפלפול מופרז בעניינים חשובים אלה, וכולנו ממהרים ורוצים להתחיל לעבוד, אני אבקש ממזכיר הכנסת רב-הניסיון, להכין לנו נוסחה שתעמוד במבחן החוקתיות, כדי שנוכל, אם בכלל, להתגבר על הסוגיה הזאת.

יהושע מצא: – – –

שבח וייס: רגע, נוסחה זו הצעה, לא החלטה.

יהושע מצא: אדוני היושב-ראש, יש לי הצעה בעניין זה.

שבח וייס: רגע בבקשה.

שבח וייס: השאלה היא, איך אפשר להתגבר על העניין הזה כדי שנוכל להתחיל מהר לעבוד.

שבח וייס: אחרי שחבר הכנסת חגי מירום יסיים את דבריו, נשמע עצות של חברי הכנסת שיבקשו לדבר.

חגי מירום: אדוני היושב-ראש, חברי הכנסת, יכולתי להטיח דברים קשים – –

שבח וייס: אל תעשה זאת.

חגי מירום: – – בחברי מן האופוזיציה על אירועי הישיבה הבוקר, ולא אעשה כך.

חגי מירום: אני חושב שצריך לשמור מכל משמר, ראשית – שהאווירה שאפיינה את ישיבת הפתיחה אתמול תימשך, ושהמסר לציבור הישראלי יהיה, שהכנסת הזאת רוצה מאוד לתפקד בצורה מתקבלת על הדעת וללא חריגות מנוהל תקין ומתרבות.

חגי מירום: שנית, אני רוצה לפנות בהזדמנות זו אל חברי מסיעות האופוזיציה ולומר להם, שהדבר החשוב בעיני מכול הוא להפעיל את הכנסת מהר ככל שניתן.

חגי מירום: לא לגרור את זה, לא להיקלע לשבועות מביכים של אין-ועדות, של חוסר יכולת תפקוד בבית הזה.

חגי מירום: על כן אני פונה אל חברי מהאופוזיציה לעשות כל מאמץ; נשב הערב, נשב מחר, נשב ככל שניתן כדי שבפתיחת המליאה בשבוע הבא נהיה מסוגלים להביא תוכנית ועדות ונוכל להפעיל את הכנסת.

חגי מירום: לא אומר יותר מכך, כי אני מעוניין מאוד לשמור על אווירה חברית, כדי שנוכל להפעיל את הבית.

שבח וייס: תודה רבה לחבר הכנסת חגי מירום.

שבח וייס: נרשמו כמה חברים.

שבח וייס: כל אחד ישתדל להצטמצם בדבריו לשלוש דקות, אם אפשר פחות – מה טוב.

שבח וייס: חבר הכנסת מיכאל איתן, אחריו – חבר הכנסת צחי הנגבי.

שבח וייס: בבקשה.

שבח וייס: אתם יכולים לבחור בין המיקרופון בפינה לבין הדוכן.

שבח וייס: הרשימה סגורה.

יהושע מצא: אדוני היושב-ראש, אני רשום?

שבח וייס: בוודאי.

שבח וייס: מה שהמזכיר רושם, אני פועל על-פיו.

מיכאל איתן: אדוני היושב-ראש, תרשה לי בנאומי הראשון בכנסת השלוש-עשרה לברך אותך לבחירתך ולאחל לך ולכל הנבחרים החדשים בממשלה ובכנסת הצלחה במילוי תפקידם.

שבח וייס: תודה רבה.

מיכאל איתן: ולעניין עצמו.

מיכאל איתן: אנחנו נמצאים במדינה צעירה, שחילופי שלטון לא אירעו במסגרת החיים הדמוקרטיים בה פעמים רבות.

מיכאל איתן: יש רצון מצד כל הנוגעים בדבר, גם מצד המפלגה שזכתה בבחירות ואנחנו מעבירים לה בצורה מסודרת את השלטון – ודרך אגב, הם מצדם מנסים להעביר לנו בצורה מסודרת את האופוזיציה – וגם מצד המפלגה שהיתה בשלטון והיום היא באופוזיציה, לבצע את התהליך הזה עם כמה שפחות חריקות.

מיכאל איתן: זאת ניתן לעשות על-ידי כך שנשתדל לקבוע קריטריונים אובייקטיביים, אשר נשענים על מסורת והדדיות.

מיכאל איתן: אם נוהגים על-פי הקריטריונים האלה, אפשר להגיע להבנה ולהמשיך ולגבש מסורת שתימשך גם בעתיד.

מיכאל איתן: השאלה שבפניה אנחנו ניצבים לגופו של עניין היא, כמה ועדות צריכה לקבל קואליציה שמונה פחות מ-70 חברי כנסת, וכמה ועדות צריכה לקבל אופוזיציה שמונה יותר מ-50 חברי כנסת.

מיכאל איתן: אנחנו יודעים, שההיגיון של הייצוג בוועדות מבוסס על גודל הסיעות.

מיכאל איתן: נכון שאין כלל ואין חוק ואין תקנה שקובעת כמה ראשי ועדות תקבל כל סיעה.

מיכאל איתן: הדבר הזה לא נקבע – – –

רענן כהן: מה היה ב-1977?

שבח וייס: חברי הכנסת, זה דיון לא-פורמלי.

שבח וייס: חבר הכנסת רענן כהן, זה דיון לא-פורמלי, עדיין המטרה של הדיון היא להגיע להסדר.

שבח וייס: לכן כל קריאת ביניים יכולה להרחיק אותנו מן הכוונה.

מיכאל איתן: כאשר שאל חבר הכנסת רענן כהן מה היה ב-1977 – – –

רענן כהן: – – –

אברהם יחזקאל: – – –

רוני מילוא: – – –

שבח וייס: חבר הכנסת מילוא, בואו ננסה להגיע כאן להסדר.

מיכאל איתן: אני רוצה לברך את חבר הכנסת מילוא על קריאת הביניים הראשונה שלו.

שבח וייס: זו קריאת ביניים?

שבח וייס: זה נאום ביניים.

מיכאל איתן: ובכן, חבר הכנסת רענן כהן, שאלת מה היה ב-1977.

מיכאל איתן: אני רוצה לומר, שמאחר שאין חוק ונוהל, בואו ננסה להסתמך על תקדימים מהעבר.

מיכאל איתן: התקדים מהעבר אומר כך – ואנחנו קיבלנו זאת בסיעת הליכוד – שאם סיעת העבודה, או המערך בזמנו, ב-1977, קיבל 32 מנדטים, והיום סיעת הליכוד קיבלה 32 מנדטים, הדין צריך להיות דומה עד כמה שניתן.

מיכאל איתן: ב-1977 קיבלתם גם את ועדת הפנים, בראשות חבר הכנסת שלמה הלל, גם את ועדת החינוך, בראשות חברת הכנסת אורה נמיר, וגם את ועדת הכלכלה, בראשות חבר הכנסת גד יעקבי.

מיכאל איתן: זה ליכוד לעומת העבודה או המערך.

מיכאל איתן: דרך אגב, אני רוצה לומר שלכן גם קיבלנו שלוש ועדות, ואמרנו שאנחנו כליכוד מסתפקים בשלוש ועדות, ואולי היתה כאן אי-הבנה.

מיכאל איתן: אנחנו מוכנים להסכם ולאותן שלוש ועדות שנקבעו לנו, ואיננו מערערים על הרכבן.

מיכאל איתן: אבל, כאשר בוחנים קואליציה מול אופוזיציה, לא רק בשנת 1977, לקחתי את 20 השנים האחרונות, הנה התמונה: ב-1973 היו ארבע ועדות לאופוזיציה בכנסת.

מיכאל איתן: לא אנקוב כעת בשמות.

מיכאל איתן: בכנסת, ב-1977 – ארבע ועדות לאופוזיציה – – –

שבח וייס: תשאיר משהו גם לחברי כנסת אחרים.

מיכאל איתן: אני מסיים מייד.

מיכאל איתן: נוסף על שלוש הוועדות שהליכוד מסר אז למערך, הוא מסר ועדה אופוזיציונית של ביקורת המדינה למפלגת אופוזיציה נוספת, ד"ש.

מיכאל איתן: ואז קיבלה האופוזיציה ארבע ועדות.

שבח וייס: חבר הכנסת איתן, אני אגיד לך מתי לסיים.

שבח וייס: הסיפור חוזר על עצמו מהכנסת הקודמת.

שבח וייס: אני מבקש מחברי הכנסת, אנחנו לא רוצים לעשות כאן חזרה נוספת על הדיונים בוועדה המסדרת.

שבח וייס: רצינו שהכנסת תקבל דין-וחשבון תמציתי, לא באמצעות מתווכים, על מה שמתרחש שם.

שבח וייס: חבר הכנסת איתן מסר אינפורמציה.

שבח וייס: אתן לו עוד משפט.

שבח וייס: אתן עוד רשות הדיבור לשניים-שלושה חברי כנסת ונגבש החלטה.

מיכאל איתן: אני פונה אל ההגינות, ובכך אסיים.

מיכאל איתן: היה גם מקרה שהאופוזיציה קיבלה חמש ועדות.

מיכאל איתן: בכנסת העשירית אתם קיבלתם חמש ועדות.

מיכאל איתן: עכשיו אני רוצה לסכם את דברי.

מיכאל איתן: הרי לא ברור ולא ידוע האם הוועדה שכנראה תינתן לאופוזיציה – ראשות הוועדה הרביעית תימסר לצומת – ייתכן שיהיו תמורות וחילופין, אז גם יעבור המשקל של גוש האופוזיציה אל גוש הקואליציה, ואולי אז גם תנוע אתו הוועדה.

מיכאל איתן: לסיכומו של דבר, אם רוצים לנהוג בהיגיון, בהגינות ועל-פי המסורת שנקבעה ובדין שווה, מגיעה ראשות ועדה רביעית למפלגת אופוזיציה.

מיכאל איתן: 49 חברי כנסת של האופוזיציה, שזה מודד של 12 חברי כנסת לוועדה, ממליצים כולם פה-אחד שהוועדה הזאת תינתן לסיעת צומת.

שבח וייס: תודה רבה לחבר הכנסת מיכאל איתן.

שבח וייס: חברי הכנסת, מכיוון שאני רואה מה שעומד להתרחש כאן, ואנחנו לא במקום הוועדה המסדרת, נדמה לי שכמעט הכול נאמר ואין הרבה חידושים.

שבח וייס: לפיכך אתן זכות דיבור עוד לשניים-שלושה חברי הכנסת.

שבח וייס: אתן עכשיו את רשות הדיבור לחבר הכנסת יהושע מצא, שהוא משנה ליושב-ראש.

שבח וייס: חבר הכנסת מצא, בקשה לי אליך – – –

רענן כהן: – – –

שבח וייס: אתה כל הזמן מייעץ לי איך לנהל את הישיבה ואתה אפילו לא מדבר אלי אלא אליהם.

שבח וייס: מכיוון שהעובדות ברורות, אבקש מחבר הכנסת מצא רק את הנימוקים הנוספים.

יהושע מצא: אדוני היושב-ראש, ראשית דבר, חובתי וזכותי לאחל לך בתפקידך הרם והנישא לנווט את הכנסת בצורה מכובדת ונבונה, וכך אומנם תעשה, לדעתי.

שבח וייס: תודה רבה.

יהושע מצא: רבותי, מכיוון שאני מוזכר כאן כמי שהגיעו אתו להבנה, אדוני היושב-ראש, חובתי להסביר לאיזו הבנה הגענו כדי שנדע את כללי המשחק הזה, כפי שהם נעשו.

יהושע מצא: מייד כאשר היה המגע הראשון בנושא הזה עם חבר הכנסת חיים רמון, תבעתי ראשות ארבע ועדות שתינתנה לליכוד, וגם ציינתי אילו ועדות.

יהושע מצא: חבר הכנסת חיים רמון, אשר ניהל את המשא-ומתן – ואני חייב לומר בהגינות, בחן ובצורה מכובדת – אמר לי דבר ברור לחלוטין: יהושע מצא, אנחנו ננהג באותה אדיבות שנהג בה הליכוד ב-1977.

יהושע מצא: אתם תקבלו לא יותר משלוש.

יהושע מצא: אני לא דיברתי עם חבר הכנסת חיים רמון לגבי הוועדה הרביעית.

יהושע מצא: ברור לי לחלוטין, שהאדיבות של 1977, והיתה אדיבות, אם נקרא לה כך, במושג של הליכוד – הליכוד אז הציע ארבע ועדות; שלוש למערך של אותם ימים, מפלגת העבודה דהיום: פנים, כלכלה וחינוך, ואת הוועדה הרביעית, ביקורת המדינה, הפקיד הליכוד בידי ד"ש באותם ימים, שהיתה באופוזיציה.

יהושע מצא: לא רצו להפקיד את ראשות הוועדה לביקורת המדינה בידינו, ואנחנו תבענו את ראשות הוועדה לביקורת המדינה.

יהושע מצא: מצאו מוצא – להפקיד אותה בידי האופוזיציה; אולי חשבו שבצורה כזאת נכון יותר.

יהושע מצא: נתנו לד"ש.

יהושע מצא: ברור שהכוחות הפרלמנטריים דאז הם אותם כוחות דהיום.

יהושע מצא: לכן אם חבר הכנסת חיים רמון אומר לחבר הכנסת יהושע מצא: באותה אדיבות – לי ברור שזה ההסבר.

יהושע מצא: חבר הכנסת חיים רמון הודה היום ואמר: אני הבינותי שאתם הולכים יחד אתם להצבעה, אבל אני מודה, יהושע מצא, יכול מאוד להיות שהיתה אי-הבנה מצדי – מצדו של חבר הכנסת חיים רמון – ואומנם היתה אי-הבנה מצדו של חבר הכנסת חיים רמון.

יהושע מצא: לא יעלה על הדעת שהליכוד, בשל כך שקיבל אותו מינימום שבמינימום שהוא חושב שמגיע לו, לא בחסד אלא בזכות, עוד יעשה עסקה ולא יתבע את הצדק הפרלמנטרי לסיעות שמגיעה להן ועדה נוספת.

יהושע מצא: והצדק הפרלמנטרי אומר, שמי שרוצה להפעיל את הכנסת הזאת, מי שרוצה להפעיל אותה בצורה טובה ונכונה, אינו יכול לנצל את הרוב הזעום שלו, 62, כאשר ממול יש גוש אופוזיציוני של 53; הוא אינו יכול לנצל את הרוב הקואליציוני הזה כדי לדכא את האופוזיציה ולהגיד לה: נתנו לליכוד שלוש ועדות, בואו תרימו יד אתנו כדי להנציח עוול בבית הזה.

יהושע מצא: אנחנו לא מוכנים לתת יד להנצחת עוול.

יהושע מצא: אני חושב שמבחינה פרלמנטרית מן הראוי לתת ועדה רביעית לאותה אופוזיציה שנשארה ללא ועדה, וזה גוש או קבוצה של 17 חברי כנסת.

יהושע מצא: יחד הם מהווים 53 חברים, ואז זה ארבע ועדות מול שש שהמערך לוקח לעצמו.

שבח וייס: זה ברור לנו, חבר הכנסת איתן כבר הבהיר את זה.

יהושע מצא: בנושא הזה אני חושב שאפשר להתקדם.

יהושע מצא: אבל אני חייב לומר עוד משפט אחד של מחאה.

יהושע מצא: הבוקר נשמע איום בסיעת העבודה.

יהושע מצא: אמרו: אם כך, אין הסכם אתכם, הליכוד, ואנחנו ניתן לכם מה שאנחנו נמצא לנכון.

יהושע מצא: אני רוצה גם לפנות וגם להזהיר.

יהושע מצא: לא כך נתחיל חיים פרלמנטריים.

יהושע מצא: נתתם לנו מה שמגיע.

יהושע מצא: אל תאיימו באותו רוב שלכם, מכיוון שאתם יכולים לדרוס.

יהושע מצא: בחיים הפרלמנטריים אין ויכוח שהוא מונולוג, ואין סולו.

יהושע מצא: אם אתם רוצים שהבית הזה ישחק את המשחק הפרלמנטרי הנכון, נא להסתכל על הכוחות ולפעול בהתאם לכך.

שבח וייס: תודה רבה לחבר הכנסת מצא.

שבח וייס: חברי הכנסת, על-פי הכרעתי, אני אגרום לכך שפחות או יותר לכל סיעה תהיה רשות הדיבור.

שבח וייס: חלק מהחברים לא יוכלו להגיע לכלל רשות הדיבור, כי זה ויכוח שצריך להתנהל רק בוועדה המסדרת.

שבח וייס: אני מזמין את חבר הכנסת חיים אורון.

שבח וייס: במסגרת מרצ רשומים עוד כמה חברים, אבל אתה תהיה האיש.

שבח וייס: בבקשה, שלוש דקות.

שבח וייס: ואני מבקש לעלות לכאן רק עם חידושים והמצאות, עם רעיונות חדשים.

שבח וייס: לא כדאי לחזור על אותם דברים.

שבח וייס: בבקשה, חבר הכנסת אורון.

חיים אורון: אדוני היושב-ראש, כנסת נכבדה – – –

דן תיכון: חבר הכנסת אורון, שים לב, זה היום הראשון של עבודת הכנסת, ואין אף שר אחד ליד שולחן הממשלה.

דן תיכון: אנחנו מתחילים לספור.

אברהם בורג: זאת ממשלת המשך.

אורה נמיר: אני נמצאת כאן.

דן תיכון: איפה ראש הממשלה?

חגי מירום: אתה תראה אותו פה הרבה יותר ממה שאתה חושב.

חגי מירום: אצלנו ראש הממשלה לא יסתתר.

שבח וייס: חברי הכנסת, כאשר ראש הממשלה לא יופיע כאן בעתיד, אנחנו נדאג לכך שהוא יוזמן להופיע.

שבח וייס: היום עדיין אין לנו אפילו כנסת, בין היתר מפני שאתם לא מסתדרים.

חיים אורון: אדוני היושב-ראש, חברי הכנסת, הממשלה איננה נדרשת להימצא כאן בדיון הזה, מהטעם הפשוט, שהנושא הוא כולו בתחום המחלוקת בתוך הכנסת.

שבח וייס: כן, כבר הסברתי זאת.

חיים אורון: נקודה שנייה.

חיים אורון: נדמה לי שאתמול כולנו היינו בתחושה של פתיחת דף חדש.

חיים אורון: יש לנו עכשיו אפשרות לרוץ יחד מהר מאוד על פני הספר ולהגיע בדיוק לעמוד שבו סיימנו את הכנסת הקודמת.

חיים אורון: אינני רוצה לחזור כאן על כל פרטי הוויכוח שהיה בוועדה המסדרת.

חיים אורון: אני מתאר לי שהוויכוח יימשך שם.

חיים אורון: חלק מהדברים הושמעו מעל הדוכן הזה.

חיים אורון: אני רוצה רק לומר גם לחברי סיעת הליכוד וגם לחברי סיעת העבודה, ובעצם לכל הבית: התמונה איננה חד-משמעית, חבר הכנסת איתן, כפי שאתה מציג אותה.

חיים אורון: כי תקדים 1977 ניתן ליותר מאשר פירוש אחד.

חיים אורון: בכנסת הקודמת היתה מפלגת אופוזיציה גדולה מ-12, ולא היתה לה אף לא ועדה אחת.

חיים אורון: והיה בתוכה גוש מלוכד, גדול מ-12, ולא היה לו ועדה.

חיים אורון: אבל אינני רוצה להמשיך את הדיון הזה עכשיו מעל דוכן הכנסת.

חיים אורון: אם כולנו לא נסכים שהדבר החשוב ביותר עכשיו הוא לסיים עד מחר ב-11:00 בוועדה המסדרת את הרכב הוועדות, או בדרך של הסכמה או בדרך של הכרעה, כדי שהכנסת תוכל מחר, עם התכנסותה בבוקר, לאשר את הרכב הוועדות, ובשבוע הבא להתחיל לפעול ככנסת – אנחנו פוגעים בדבר שהוא חשוב אפילו יותר מאשר הצלחה של מישהו להביא להכרעה בנושא שהוא בטוח שהוא צודק בו, והאחר בטוח שהוא צודק בו.

חיים אורון: אם בנקודה זו לא נצליח להתאחד, אנחנו פוגעים בדבר שכרגע, דווקא במציאות של חילופי שלטון, הוא חשוב אפילו יותר מאשר הוויכוח, שאינני רוצה להתייחס אליו לגופו.

חיים אורון: על-פי התבטאויותי בוועדה המסדרת, אולי הבנתם, אינני נתון בדיוק בצד אחד.

שבח וייס: תודה רבה.

שבח וייס: אני מזמין את חבר הכנסת יצחק לוי, אם יש לו חידוש.

שבח וייס: אם הוא ייצור תקדים ויודיע שאין לו חידוש ויוותר על זכות הדיבור, זו תהיה תרומה חשובה לדיון.

יצחק לוי: אדוני היושב-ראש, לא הייתי מוותר על רשות הדיבור ולו כדי לזכות ביכולת לברך אותך ולאחל לך, שתוסיף לכבוד הבית.

יצחק לוי: אנחנו מכירים את כישוריך ואת ניסיונך הרב.

יצחק לוי: אנחנו מקווים שכך יהיה.

שבח וייס: תודה רבה.

יצחק לוי: אני רוצה להביא בפניך, אדוני היושב-ראש, דבר מעניין מאוד, שאולי צריך לעסוק בו.

יצחק לוי: אנחנו עומדים בפני כמה תקדימים, לא אחד.

יצחק לוי: אינני מקבל, שתקדים של חילופי שלטון נקרא תקדים.

יצחק לוי: אפשר לקחת כמה כנסות ולראות, שהתקדימים היו שונים בכל כנסת וכנסת.

יצחק לוי: הבעיה היא, שאין שום הוראה בתקנון לגבי העניין של חלוקת הוועדות.

יצחק לוי: ובכן, קודם כול, יכול להיות שהבית ירצה לתת את דעתו על כך שכדאי להכניס הוראה תקנונית, ואז היינו פותרים את כל הבעיה.

יצחק לוי: היינו באים עם הוראה תקנונית ואומרים שיש לחלק את הוועדות בצורה פרופורציונלית בין הקואליציה לבין האופוזיציה.

שבח וייס: אבל, לשם כך אתה צריך ועדת כנסת.

שבח וייס: כלומר, אפילו בשביל לעשות את זה, אתה צריך מוסדות.

יצחק לוי: בוודאי.

יצחק לוי: ביקשת חידושים ורעיונות.

שבח וייס: כן.

שבח וייס: תנו לנו מוסדות ונעשה חידושים.

יצחק לוי: לולא החידוש שבדברי, לא היתה לי זכות לדבר.

יצחק לוי: לכן אני אומר, שקודם כול יש אולי צורך בהוראה תקנונית בעניין הזה.

יצחק לוי: אבל אני רוצה לפנות לחבר הכנסת אורון, שדיבר לפני, ולחבר הכנסת חגי מירום.

יצחק לוי: הרי כאן אין כוונה לסחוב ואין כוונה לחבל.

יצחק לוי: כולנו רוצים שהכנסת תתחיל בעבודה מסודרת.

יצחק לוי: כולנו רוצים שהכנסת תתחיל מייד בעבודתה.

יצחק לוי: זה כבודה של מדינת ישראל.

יצחק לוי: זה לא רק כבודה של סיעה זו או אחרת.

יצחק לוי: אבל, רבותי, דעו לכם שלא תהיה תפארת הקואליציה על קיפוח האופוזיציה.

יצחק לוי: את הדבר הזה צריך להביא בחשבון.

יצחק לוי: יש גוש קואליציוני ויש גוש אופוזיציוני, והדברים צריכים להיות מחולקים בצורה פרופורציונלית אמיתית.

יצחק לוי: אינני מבין מה ההיגיון בכך שכאשר יש 53 באופוזיציה ו-67 בקואליציה – אם כי זו לא קואליציה של 67, יש חמישה חברי כנסת שרק מסייעים כגוש חוסם – אבל בכל אופן, אם זה היחס, מה ההיגיון בכך שחלוקת הוועדות תהיה שבע ועדות לקואליציה ושלוש ועדות לאופוזיציה?

יצחק לוי: אדוני שר המשפטים, תורה לנו את האמת, תורה לנו את הצדק.

יצחק לוי: האם יש צדק בדבר הזה?

יצחק לוי: האם אפשר להגיד: נגמור את זה בהכרעה?

יצחק לוי: הרי בהכרעה מפלגת העבודה והקואליציה יכלו לקחת את כל עשר הוועדות.

יצחק לוי: האם כך באמת אפשר יהיה לעבוד?

יצחק לוי: אני חושב שקואליציה אחראית צריך שיהיה לה עניין שגם תהיה ביקורת אופוזיציונית אחראית, כמו שצריך.

יצחק לוי: על כן אני פונה כאן לגמור, הערב או מחר, חלוקה צודקת: יהיו ארבע ועדות לאופוזיציה ושש לקואליציה.

יצחק לוי: אנחנו מציעים שהוועדה הרביעית תינתן לצומת.

יצחק לוי: קודם כול, אני רוצה לברך בכלל על שיתוף הפעולה שיש בינינו לבין צומת מאז הבחירות.

יצחק לוי: אבל, מלבד זה, חוץ מהליכוד, זו הסיעה הגדולה ביותר, ולכן בדין מגיעה לה ראשות של ועדה אחת.

שבח וייס: תודה רבה.

אברהם יחזקאל: מה קורה עם צומת?

שבח וייס: תודה רבה.

שבח וייס: חבר הכנסת אליעזר זנדברג, שלוש דקות בבקשה.

שבח וייס: חברי הכנסת, אני מאפשר לכל נציג מכל סיעה וזהו.

עמיר פרץ: נתת שניים לליכוד.

שבח וייס: נתתי שניים, מכיוון שלא ידעתי שחבר הכנסת מצא הוא המשנה.

שבח וייס: כשהעירו לי, עשיתי תיקון.

קריאה: צריך לאזן.

שבח וייס: נשקול את זה.

שבח וייס: אליעזר זנדברג, נאום בכורה.

שבח וייס: בבקשה.

אליעזר זנדברג: אדוני היושב-ראש, ראשית אני רוצה לברך אותך.

אליעזר זנדברג: שנית, אנחנו מאותה עיר, יצא לנו להכיר גם לפני כן.

אליעזר זנדברג: אני אקצר בדברים גם מפאת הזמן וגם מפאת העניין, שאני סבור שצריך בכלל להביא אותו לדיון במסגרת הוועדה, והסיבה שאני עומד כאן היא רק זו שצומת, תנועתי, הועלתה כאן כתנועה שמועמדת לאייש תפקיד רביעי.

אליעזר זנדברג: הסיטואציה היום היא, שיש קואליציה בת 62 עד 67 חברי כנסת, עם תנועות שתומכות מבחוץ או לא מבחוץ, ומולה אופוזיציה של 53 חברים.

אליעזר זנדברג: לב העניין, אדוני היושב-ראש, הוא אופוזיציה מול קואליציה, ולא כל כך משנה – זה משנה ברמה הסיעתית, אבל לא יותר מזה – מי מבין סיעות האופוזיציה תאייש את התפקידים השונים.

אליעזר זנדברג: לב העניין, אדוני, הוא שהיחסים האלה של הכוחות – בהתחשב בתקדימי העבר, כפי שהובאו ופורטו גם בדיוני הוועדה המסדרת עד עכשיו וגם על-ידי חברי מיקי איתן בכמה מלים לפני כן – מחייבים שהאופוזיציה תקבל ראשות של ארבע ועדות על-פי כל מה שקרה עד היום.

אליעזר זנדברג: כך היה וכך אנחנו סבורים שצריך להיות גם בעתיד.

אליעזר זנדברג: ואולם, לבו של העניין הוא לזרז את הדיון כולו ולהביא לכך שבסופו של דבר תסיים הוועדה המסדרת את הדיונים שלה מהר ככל האפשר.

אליעזר זנדברג: אני הייתי מציע לבדוק את האפשרות של מינוי ממלאי-מקום לאותם שרים בוועדה המסדרת מטעם סיעת העבודה שאינם יכולים להמשיך ולשמש חברים בוועדה המסדרת, ולדאוג לכך שהדיון כולו יוקדם, אם אפשר עוד היום, או למחר בבוקר, מוקדם ככל האפשר, על-מנת שנסיים את העניין כולו.

אליעזר זנדברג: שוב, אני סבור שבמסגרת המקובלת של קואליציה ואופוזיציה, לקואליציה יש כל היכולת לבוא ולחלק את תפקידי השלטון, תפקידים בממשלה, שרים, סגני שרים.

אליעזר זנדברג: מה שנשאר לאופוזיציה לעשות זה לדאוג לפקח ולשמור על השלטון באמצעות ועדות.

אליעזר זנדברג: ראשות של ארבע ועדות היא הפרופורציה הנכונה, היא הפרופורציה שהיתה מקובלת בעבר, ואני מקווה שכך יהיה גם בעתיד.

שבח וייס: תודה רבה.

שבח וייס: אני מזמין עכשיו את חבר הכנסת האשם מחאמיד, ואחריו – את חבר הכנסת רחבעם זאבי.

האשם מחאמיד: אדוני היושב-ראש, גם אני מברך אותך עם כניסתך לתפקיד ומאחל לך הצלחה.

שבח וייס: תודה רבה.

האשם מחאמיד: אני לא רוצה להיכנס לדקויות ולפרטים – – –

רחבעם זאבי: צריך לברך גם את הנואם הקודם.

שבח וייס: כן, כן, הוא חבר כנסת חדש.

האשם מחאמיד: אני מברך את חברי חבר הכנסת החדש.

שבח וייס: שמו אליעזר זנדברג.

האשם מחאמיד: אליעזר זנדברג, אני מברך אותך.

האשם מחאמיד: אינני רוצה, אדוני, להיכנס לפרטים ולדקויות.

האשם מחאמיד: גם אני חבר בוועדה הזאת.

האשם מחאמיד: ידוע שהיה פיצוץ בתוך הוועדה, שתי הסיעות הגדולות לא הגיעו להסכמה, כפי שקיווינו שיהיה, והדבר גרם בעצם לשיתוק עבודת הכנסת, דבר שמלכתחילה, כבר מהיום, לא נותן דימוי של כבוד לכנסת כלפי האזרחים במדינה.

האשם מחאמיד: נכון שזכותה של האופוזיציה לקבל את ועדת ביקורת המדינה, ושאר הוועדות חייבות להתקבל בהסכמה בין שתי הסיעות.

האשם מחאמיד: אני חושב, אדוני היושב-ראש, שאם אין הסכמה כזאת, הכנסת חייבת לקחת את הכבוד שלה בידיים, ואם עד היום או עד מחר לא יהיה תכנון לעבודת הכנסת לשבוע הבא, אני חושב, אדוני היושב-ראש, שיש מקום לכנסת עצמה, למליאה, להכריע בנושא זה.

האשם מחאמיד: ולא, אם לא תהיה הסכמה, בבקשה, שתהיה פגרה כבר ממחר.

האשם מחאמיד: חבל פשוט להרוס את הכנסת, זה יהיה ביזיון לכנסת.

שבח וייס: זה עוד לא ביזיון.

שבח וייס: אנחנו עושים עכשיו מאמץ למנוע את זה, לא צריך מייד לרוץ אל הביזיון ואל הקצף.

שבח וייס: חבר הכנסת רחבעם זאבי, אחריו – חבר הכנסת עבד-אלוהב דראושה.

שבח וייס: נדמה לי שבזה כיסינו את קשת סיעותינו פה.

רחבעם זאבי: אדוני היושב-ראש, חברי הכנסת הנוכחים, לפי מיטב ההשכלה שיש לי בנושא הדמוקרטיה, יש חלוקת רשויות, ולפיה הבית הזה, נוסף על היותו מחוקק, הוא הגוף המפקח על הרשות המבצעת.

רחבעם זאבי: נכון שהרשות המבצעת שואבת את כל כוחה מהבית הזה, מההסדרים הקואליציוניים, מההצבעה, מתוצאות ההצבעה וכיוצא בזה, אבל הדעת איננה סובלת, איננה מקבלת, שלמחצית הבית כמעט – זה כמעט נכון, זה נכון – לא תהיה יכולת טכנית, כלי לפיקוח על עבודת הזרוע המבצעת.

רחבעם זאבי: הדעת איננה סובלת, שמתוך עשר ועדות שהכנסת מקיימת, שבע תהיינה בידי אותן מפלגות שחברו ביחד בקואליציה ומהוות את השלטון, את הזרוע המבצעת, והרשות המפקחת, המחוקקת, תישאר אי-שם עם שלוש ועדות בלבד.

רחבעם זאבי: אנחנו בוועדה המסדרת הצענו ברוח טובה, בתקווה שהדבר יתקבל ברצון טוב.

רחבעם זאבי: כמובן, בדרך טכנית אפשר להעביר פה החלטות, שכל עשר הוועדות מצויות בשליטתה של הקואליציה, אפשר לעשות הכול.

שבח וייס: כמקובל בדיקטטורה האנגלית, למשל.

רחבעם זאבי: כן.

רחבעם זאבי: אבל אם רוצים לעבוד ברוח טובה ורוצים באמת ובתמים לשרת את המדינה, לכבד את הדמוקרטיה, מוכרחים ללכת לקראת האופוזיציה, מפני שהאופוזיציה היא גם כן שירות האומה.

רחבעם זאבי: כשאני יושב באופוזיציה אני משרת את האומה, וצריכים לתת את הוועדה הרביעית לאופוזיציה.

רחבעם זאבי: אינני מדבר פה מתוך אינטרסנטיות סיעתית שלי, כי אנחנו עצמנו הצענו בוועדה המסדרת שהתיק הזה יינתן לסיעה האופוזיציונית השנייה בגודלה, לסיעת צומת, כל עוד היא באופוזיציה, כדי שהיא תחזיק בו.

רחבעם זאבי: אני גם הצעתי לסיעת צומת לבקש את ועדת החינוך, מפני שזה נושא הקרוב ללבה, כפי שהדבר מצא את ביטויו במסע הבחירות – זה קרוב גם ללבה של סיעת המפד"ל, שתומכת בזה, זה קרוב גם ללבה של סיעתי.

רחבעם זאבי: אני פונה לאנשי הקואליציה לקבל זאת ברוח טובה ולא להפעיל את הרוב הטכני שיש לכם, למען מדינת ישראל.

שבח וייס: תודה רבה.

שבח וייס: חבר הכנסת עבד-אלוהב דראושה.

שבח וייס: אני אתן את רשות הדיבור עוד לחבר כנסת אחד ממפלגת העבודה לצורכי איזון, ואנחנו כבר מסיימים.

עבד-אלוהב דראושה: אדוני היושב-ראש, חברי הכנסת, גם אני חבר הוועדה המסדרת.

עבד-אלוהב דראושה: באנו היום לאותה ישיבה שהיתה ב-11:30, מתוך תקווה שאכן הושג הסכם בין שתי המפלגות הגדולות, וכפי שנמסר לנו אכן היה הסכם שנתן לליכוד ראשות שלוש ועדות, ולעבודה – שש ועדות, ומרצ – ועדה אחת.

עבד-אלוהב דראושה: כפי שהבנו גם בישיבות קודמת וכפי ששמעתי גם מחבר הכנסת מצא, הליכוד קיבל את ההצעה הזאת, ופתאום, בגלל מריבות פנימיות בתוך הליכוד, התברר שחלק מחברי הליכוד בוועדה לא מסכימים להסכם שהושג, וכך יצא שהוועדה לא יכלה לאשר את ההסכם שהיה.

עבד-אלוהב דראושה: מה שאני מציע – שמחר בבוקר תשוב הוועדה המסדרת ותשב ותאשר אותו הסכם.

שבח וייס: מדוע לא הערב?

עבד-אלוהב דראושה: או הערב.

שבח וייס: מדוע לא מייד אחרי הדיון הזה?

עבד-אלוהב דראושה: אני מסכים.

עבד-אלוהב דראושה: שמעתי שיש בעיות עכשיו בסיעת העבודה, שאנשים צריכים למלא מקום של חברים שהיו.

שבח וייס: יש לנו פתרון.

עבד-אלוהב דראושה: אם פותרים את הבעיה הזאת, אפשר לשבת מייד ולהגיע להסכם, אותו הסכם שנעשה, כפי שהבנתי, ברוח טובה, והוא יסתמך על התקדים של 1976, כשהיה המהפך.

קריאה: 1977.

עבד-אלוהב דראושה: יש היום מהפך, צריך להבין אותו, ואני קורא לסיעת הליכוד לאשר אותו הסכם בצורה מכובדת, עניינית, אותו הסכם שחברכם, חבר הכנסת יהושע מצא, הגיע אליו, עם חבר הכנסת חיים רמון, כדי לתת לכנסת את האפשרות לתפקד בצורה נורמטיבית.

עבד-אלוהב דראושה: זאת ההצעה.

עבד-אלוהב דראושה: אני מציע, אדוני היושב-ראש, אם אפשר, להתכנס מייד.

שבח וייס: אנחנו מייד נקבל החלטה.

שבח וייס: חבר הכנסת עמיר פרץ יהיה אחרון הדוברים בנושא הזה.

שבח וייס: נדמה לי שאנחנו כבר 20 דקות חוזרים על אותם דברים, ואני מבקש שתהיה קצר מאוד.

שבח וייס: בבקשה.

שבח וייס: שתי דקות יספיקו.

עמיר פרץ: שתי דקות בנוסח חבר הכנסת מיכאל איתן.

שבח וייס: לא, לא, שתי דקות בנוסח השעון, ואל תתווכחו עם מנהל הישיבה.

עמיר פרץ: אדוני היושב-ראש, חברי הכנסת, לצערי הרב, ניצלו חברי הכנסת מהאופוזיציה את נימוסיו הטובים של חבר הכנסת חגי מירום.

עמיר פרץ: הוא עלה הנה כיושב-ראש הוועדה המסדרת, ראשון הדוברים, הציג את התמונה כפי שהיא.

עמיר פרץ: אחריו עלו חברי כנסת מן האופוזיציה וניסו לתאר איזו קואליציה שגוזלת את זכויותיהם.

עמיר פרץ: עוד מעט תרצו שנתנצל על שניצחנו.

עמיר פרץ: ובכן, אין לנו כוונה להתנצל.

עמיר פרץ: יש לנו כוונה לממש את כל יכולתנו בתוך הבית הזה.

עמיר פרץ: יצחק לוי (מפד"ל) – – –

מיכאל איתן: לא אתה ניצחת.

שבח וייס: חברים, אם אתם תענו לו, תושג המטרה שבדיוק לשמה הוא עלה על הבמה.

עמיר פרץ: חבר הכנסת יצחק לוי, זה שסיעות הלוויין של הליכוד בעבר מכריזות על עצמאות היום, גם אתה וגם חבר הכנסת זאבי עולים, זה יפה מאוד.

עמיר פרץ: אבל קואליציה משתנה, אנחנו מתכוונים שהיא תגדל, ואל תנסו לבנות כאן בית של שלושה גושים.

עמיר פרץ: אין שלושה גושים, אל תשלה את עצמך.

עמיר פרץ: יצחק לוי (מפד"ל) אני מדבר על המצב היום.

עמיר פרץ: אני מציע לך לקבל את העובדה, שהליכוד עדיין מדבר בשמך והליכוד מנהל משא-ומתן של שתי סיעות.

עמיר פרץ: יצחק לוי (מפד"ל) מה אתה מדבר?

שבח וייס: אל תקטע אותו, עוד מעט הוא גומר.

שאול יהלום: גם קואליציה יכולה להתפרק.

עמיר פרץ: כשהיא תתפרק, אתה לא מתאר לך איזה הצעות יעלו חברי הכנסת יהושע מצא ומיכאל איתן.

עמיר פרץ: אתה תהיה מופתע מאוד עד כמה הצעותיהם לא תהיינה דומות כלל לאלה שאנחנו מציעים עכשיו.

עמיר פרץ: תופתע מאוד.

שאול יהלום: – – –

עמיר פרץ: לכן אני מציע לחברי הכנסת מהאופוזיציה: תתחילו להכיר במצבכם.

עמיר פרץ: זה המצב.

עמיר פרץ: העם רוצה שאנחנו ננהל את המדינה.

עמיר פרץ: אני מציע לכם לקבל את ההסדר ולתת לכנסת לצאת לדרך.

עמיר פרץ: תודה רבה.

שבח וייס: תודה רבה.

שבח וייס: חברי הכנסת, אני לא רוצה להאריך את הדיון הזה.

שבח וייס: אנחנו הפכנו לפתע ועדה מסדרת.

שבח וייס: יש לי הצעה המשקפת הצעות מספר שהועלו כאן.

צחי הנגבי: לעבור להצבעה, אדוני היושב-ראש.

חגי מירום: על מה יש להצביע?

שבח וייס: אין על מה להצביע, אני רוצה לסכם.

צחי הנגבי: – – –

דן תיכון: נהפוך את ההצעה, על-פי התקנון להצעה – – –

שבח וייס: חבר הכנסת צחי הנגבי, חבר הכנסת דן תיכון, תנו לי לסיים את הדיון הזה.

שבח וייס: מספיק.

שבח וייס: מאתמול עד היום, חבר הכנסת דן תיכון, היו לך לפחות 27 הערות.

שבח וייס: חברי הכנסת, אני מציע את הסידור הבא: 1.

שבח וייס: עד לבחירת חברי הוועדה המסדרת – במקום השרים שטרית, נמיר ושחל – נקיים את ההסדר הקיים לגבי ועדות הכנסת.

שבח וייס: כך, שבישיבה הקרובה של הוועדה המסדרת ישתתפו ממלאי-מקום זמניים.

שבח וייס: הכנסת תאשר ביום – תיכף אומר באיזה יום – חילופי גברי בוועדה המסדרת.

שבח וייס: בצורה כזאת נאפשר פתיחה מיידית של הדיונים בוועדה המסדרת.

שבח וייס: אנחנו נאשר את זה פורמלית רטרואקטיבית בשלב שאולי כבר יהיו בו דברים ממשיים.

שבח וייס: 2.

שבח וייס: בקשתי אליכם היא, שהדיון של הוועדה המסדרת יתקיים עוד היום, חבר הכנסת מירום.

שבח וייס: רצוי מאוד, אם אפשר, לקיימו היום.

שבח וייס: השעה היא רק 16:45, וזו לא בדיוק השעה להתפזר.

שבח וייס: רק אתמול התכנסנו.

קריאה: יש ישיבת סיעה.

שבח וייס: תסתדרו.

שבח וייס: לכל המאוחר תתכנסו מחר בשעה 08:30.

שבח וייס: אני מתכוון להזמין את הכנסת מחר בשעה 11:00, ואני מבקש מכם להביא עד אז תוצרת.

שבח וייס: זה יהיה לכבודו של הבית הזה, לכבוד כולנו.

שבח וייס: תשבו, תדונו, תדאגו לכך שנוכל להתחיל לעבוד.

שבח וייס: 3.

שבח וייס: אני מבקש מכם לגרום לזה שעד מחר יהיו לי שני סגנים, כדי שיהיה לי עם מי להתחלק בהחלטות, כדי שיהיה מוסד נשיאות הכנסת, וכדי שנוכל כבר בשבוע הבא לגלגל את הדיונים שלשמם אנחנו צריכים את נשיאות הכנסת.

יהושע מצא: אדוני היושב-ראש – – –

שבח וייס: לא, על זה אין הצבעה.

יהושע מצא: אני לא מבקש הצבעה, אבל אני לא רוצה מחר להביך אותך, חס וחלילה.

יהושע מצא: אנחנו יכולים לשבת עוד הלילה, אבל מחר, בין השעות 09:00 ל-11:00, הליכוד מקיים ישיבת סיעה – – –

שבח וייס: חברי הכנסת, אני תובע מכם, אף שאין לי סמכות, אלא בתוקף תפקידי, לעשות מאמץ עליון כדי שנוכל מחר ב-11:00 לאסוף את הכנסת.

שבח וייס: כל דחייה יוצרת לחצים נוספים ומולידה בעיות נוספות.

שבח וייס: זה התפקיד שלנו, אנחנו מתייצבים מול הציבור ואסור שהכנסת הזאת תתחיל את עבודתה בתחושה שאנחנו, חלילה, מועלים בשליחות הזאת.

יהושע מצא: אדוני היושב-ראש, אתה מתכוון גם לצד השני?

שבח וייס: אני מתכוון לשני הצדדים.

שבח וייס: בעקבות הערתך, חבר הכנסת מצא, אני פונה אל חבר הכנסת מירום, שיפעיל מנהיגות, ימצא את הזמן המתאים.

שבח וייס: כבר היו ימים שהכנסת ישבה עד השעות המאוחרות של הלילה, בימי תקציב וכדומה.

אהוד אולמרט: אדוני היושב-ראש, אפשר לחשוב – – –

שבח וייס: חברי הכנסת, אני מסיים את הישיבה.

שבח וייס: מחר בשעה 11:00 נפתח את הישיבה, בתקווה שנוכל להתחיל לעבוד.

שבח וייס: ישיבה זו נעולה.